Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 3 Pv 150/12/2202	Galanta, 14.6.2012
EEČ : 2-17-135-2012

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Galanta
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX 564
dňa 6.1.2012 v čase asi o 3.30 hod v obci XXXXX v telekomunikačnom dome, v miestnosti mládežníckeho klubu zo stola zobral a odcudzil mobilný telefón zn. Nokia E52, IMEI č. XXXXX ktorý si schoval do vrecka a následne opustil miestnosť, čím poškodenému XXXXX spôsobil škodu vo výške 150,- €, pričom bol za priestupok proti majetku postihnutý pokutou vo výške 15 Eur na základe rozkazu o uložení sankcie vydaným Obvodným úradom v XXXXX č. ObÚ-GA-OVVS-XXXXX zo dňa 15.8.2011, právoplatným dňa 7.9.2011.  

Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka Obvodného oddelenia Policajného zboru XXXXX zo dňa 1.3.2012 bolo podľa § 199 ods. 1 Tr. por. začaté trestné stíhanie a súčasne podľa § 206 ods. 1 Tr. por. vznesené obvinenie XXXXX pre prečin krádež podľa § 212 ods. 2 písm. f) Trestného zákona na tom skutkovom základe, ako je to uvedené vo výrokovej časti tohto uznesenia.

Po preskúmaní spisového materiálu som dospel k záveru, že v predmetnej veci sú splnené zákonné podmienky na rozhodnutie o podmienečnom zastavení trestného stíhania podľa § 216 Tr. por., podľa ktorého je možné podmienečne zastaviť trestné stíhanie v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, ak obvinený s týmto postupom súhlasí, vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné opatrenie na jej náhradu, a vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

	V predmetnej veci sa obvinený k spáchaniu skutku v plnom rozsahu priznal a výslovne súhlasil s tým, aby prokurátor trestné stíhanie proti nemu podmienečne zastavil. 

Poškodený XXXXX si nárok na náhradu škody v trestnom konaní neuplatnil, pretože odcudzený telefón mu bol vrátený späť.   

Skutkový stav bol okrem priznania obvineného aj výpoveďou XXXXX bol preukázaný aj vyčíslením spôsobenej škody.  

	Obvinený XXXXX je trestne stíhaný pre prečin krádež podľa § 212 ods. 2 písm. f) Trestného zákona, za ktorý možno uložiť trest odňatia slobody až na 2 (dva) roky.  

	Obvinený nemá záznam v registri trestov a evidencii priestupkov (s výnimkou priestupku, ktorý je súčasťou stíhaného trestného činu), z miesta bydliska nie je bližšie hodnotený.  

	Súčasne som podľa § 216 ods. 2 Tr. por. stanovil obvinenému skúšobnú dobu na 1 rok. Skúšobná doba sa začína právoplatnosťou tohto uznesenia.

	Pokiaľ obvinený v priebehu skúšobnej doby povedie riadny život, prokurátor rozhodne, že sa osvedčil. Inak sa rozhodne, a to aj počas skúšobnej doby, že sa v trestnom stíhaní pokračuje.
	
	Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Michal Oravec
prokurátor